એમને માંડ માંડ મનમાં ઊતર્યું કે છોકરાને કન્યાનું ઘેલું લાગ્યું છે ત્યારે એને થોડા દિવસ ફઈબાને ત્યાં મોકલ્યો. રૂપાળો અઢાર વરસનો ચંદુ ફઈબાને ત્યાં છોકરીની જેમ વાળનાં પટિયાં પાડીને અરીસાની સામે અર્ધો કલાક ઊભો રહ્યો ત્યારે ફઈબાને નવાઈ લાગી. બીજે દહાડે એ મોટો ઓરડો બંધ કરીને બે કલાક સુધી નાહ્યો ત્યારે ફઈબાના ઘરનાં સૌ કામ ઠોવાઈ રહ્યાં. એક જણે બારણાની તિરાડમાંથી જોયું તો ચંદુ અરીસા સામે શૂન્યમનસ્ક થઈને બેસી રહ્યો હતો અને ઓરડા આખામાં પાણીથી કચકાણ થઈ ગયું હતું.